આપણું ભોજન આપણા દેશની ઋતુઓ અને આબોહવાને અનુરૂપ હોવું જૉઇએ. આ વાત જણાવતા સુરતના ગેસ્ટ્રોએન્ટ્રોલોજિસ્ટ ડૉ. સુભાષ નંદવાણી કહે છે કે ચોમાસામાં પેદા થતા જુદા-જુદા વાયરસ કમળા, મરડા અને ટાઇફોઇડનું કારણ બને છે. ગામડાંના લોકો જૉ વધુ સ્વરછ પાણી મેળવી ન શકે તો પણ પાણી ડબલ ગળણાથી ગાણીને જ ઉપયોગ કરે. બને ત્યાં સુધી ચોમાસામાં ઉકાળેલું પાણી જ પીવાનો આગ્રહ રાખવામાં આવે તો પેટની ઘણી બીમારીઓથી છૂટકારો મળી શકે. તેની સાથે કલોરિનની ગોળીઓનો પણ ઉપયોગ ઘણો ફાયદાકારક બની રહે છે. પેટના રોગો ટાળવા માટે શાકભાજી ખાસ ચોખ્ખ ધોયેલા અને છાલ કાઢી નાખ્યા બાદ જ રાંધવા જૉઈએ. બને એટલો સાદો અને હળવો ખોરાક લેવો જેથી પચવામાં સરળતા રહે. વાસી અને બહારનો ખોરાક ખાવાથી પેટમાં હવામાં રહેલા વિવિધ વાયરસ શરીરમાં જાય છે તેથી આવા ખોરાકથી તદ્દન દૂર રહેવું. સાથે કોઈને ઝાડા-ઉલટી થઈ ગયા હોય તેમને સતત પાણી આપતા રહેવું જેથી શરીરમાં પાણીનું લેવલ જળવાઈ રહે.